Dié diens baar sover 'n muis | Landbou
Dreigende regsoptrede deur die graanbedryf is vroeër afgeweer toe die departement onderneem het om met die bedryf oor 'n werkbare stelsel te onderhandel. Nadat oor 'n plan van aksie ooreengekom is, moes LEAF onlangs oor sy sakeplan kom verslag doen. Manie verneem dit het maar op ietwat van 'n fiasko uitgeloop met beamptes van LEAF wat steeds geen benul het hoe die graan- en oliesadebedryf inmekaarpas en waar die inspeksiepunte is wat hulle wil polisieer nie.
LEAF moet nou sy huiswerk van voor af doen en met elkeen van die onderskeie kommoditeitsgroepe oorleg pleeg oor die hoeveelheid en kategorieë van inspeksiepunte. Eers dán moet hy met 'n nuwe sakeplan vorendag kom. Om die inspeksiediens werkbaar te probeer maak, het verteenwoordigers voorgestel ondernemings in die bedryf moet in hoë, medium- en lae risiko kategorieë verdeel word sodat ondernemings van lae en mediumrisiko in 'n mindere mate aan inspeksies onderhewig kan wees.
LEAF, bestaande hoofsaaklik uit 'n groep vroue uit die Oos-Kaap wat deur die minister aangestel is voor daar nog 'n woord met die bedryf daaroor gepraat is, toon egter min begrip vir die omvang van dít wat hulle beoog. Net kommersiële opbergingsgeriewe vir graan is reeds altesame 684.